Dom za starije i nemoćne osobe Požega – problematika fekalne odvodnje i projektno rješenje

Sanitarni čvor praonice koji se nalazi u podrumskom dijelu Doma za starije i nemoćne osobe u zadnje tri godine nije u funkciji zbog začepljenja odvodnih cijevi. Više puta je pokušavano čišćenje i odštopavanje odvoda od strane komunalnog poduzeća Tekija, ali neuspješno. Postoji sumnja da je došlo do urušavanja dijela odvoda koji se nalazi ispod zgrade, najvjerojatnije kod spoja na izlazno okno.

Planiranim zahvatom predviđeno je snimanje kamerom problematičnog odvoda kako bi se točno ustanovilo mjesto začepljenja. Ovisno o rezultatima snimanja, zahvatom je predviđeno slijedeće :

* Ako je začepljenje na dijelu cjevovoda koji se nalazi ispod zgrade, zamjena cjevovoda je nemoguća, te sanacija odvoda je predviđena na način da se ukine jedan WC u podrumskom sanitarnom čvoru, a na njegovo mjesto se ugradi MULTILIFT GRUNDFOS crpna stanica koja bi prikupljala fekalne vode iz pripadne kanalizacijske vertikale i dalje tlačnim vodom odvodila prema izlaznom oknu koje se nalazi u dvorištu doma
* Ako je začepljenje ipak kod samog izlaznog okna, predviđa se uklanjanje postojećeg i izgradnja novog okna uz zamjenu problematičnog dijela cjevovoda

Troškovnikom su predviđene obje mogućnosti sanacije, s tim da ovisno o rezultatima snimanja tijekom izvođenja radova odabrati će se najbolji način sanacije. Nije isključena mogućnost i ugradnje MULTILIFTA, i izgradnje novog okna zbog osiguranja dugotrajnog sigurnog odvoda fekalnih voda, zato su svi radovi obuhvaćeni projektnim rješenjem i troškovnikom.